Πρωτόκολλο αριθ. 22 - περί των σχέσεων μεταξύ της Ευρωπαϊκής Οικονομικής Κοινότητος και των συνδεδεμένων αφρικανικών κρατών και της Μαδαγασκάρης καθώς και των αναπτυσσομένων ανεξάρτητων χωρών της Κοινοπολιτείας των ευρισκομένων στην Αφρική, στον Ινδικό Ωκεανό, στον Ειρηνικό Ωκεανό και στην Καραϊβική

(1) Επίσημη Εφημερίδα των Ευρωπαϊκών Κοινοτήτων αριθ. L 73 της 27ης Μαρτίου 1972.

(2) Το Βασίλειο της Νορβηγίας δεν κατέθεσε τα έγγραφα προσχωρήσεως και κυρώσεως των πράξεων αυτών - Βλέπε απόφαση προσαρμογής (Επίσημη Εφημερίδα των Ευρωπαϊκών Κοινοτήτων αριθ. L 2 της 1ης Ιανουαρίου 1973).

Ι

1. Η Ευρωπαϊκή Οικονομική Κοινότης προσφέρει στις ανεξάρτητες χώρες της Κοινοπολιτείας, που αναφέρονται στο παράρτημα VI της πράξεως προσχωρήσεως, τη δυνατότητα να ρυθμίσουν τις σχέσεις τους μαζί της στο πνεύμα της δηλώσεως προθέσεων στην οποία προέβη το Συμβούλιο κατά τη σύνοδό του της 1ης και 2ας Απριλίου 1963, σύμφωνα με ένα από τους ακόλουθους τύπους, κατ’ εκλογήν:

- συμμετοχή στη σύμβαση συνδέσεως που θα διέπει, κατά τη λήξη της συμβάσεως συνδέσεως που υπεγράφη την 29η Ιουλίου 1969, τις σχέσεις μεταξύ της Κοινότητος και των συνδεδεμένων αφρικανικών κρατών και της Μαδαγασκάρης των υπογραφόντων τη σύμβαση αυτήν·

- σύναψη μιας ή περισσοτέρων ειδικών συμβάσεων συνδέσεως βάσει του άρθρου 238 της συνθήκης ΕΟΚ, που συνεπάγονται αμοιβαία δικαιώματα και υποχρεώσεις, ιδίως στον τομέα των εμπορικών συναλλαγών·

- σύναψη εμπορικών συμφωνιών προς διευκόλυνση και ανάπτυξη των συναλλαγών μεταξύ της Κοινότητος και των χωρών αυτών.

2. Για πρακτικούς λόγους η Κοινότης εύχεται όπως οι ανεξάρτητες χώρες της Κοινοπολιτείας, προς τις οποίες απευθύνεται η προσφορά αυτή της Κοινότητος, λάβουν θέση επ’ αυτής |so το δυνατό συντομότερο μετά την προσχώρηση.

Η Κοινότης προτείνει στις ανεξάρτητες χώρες της Κοινοπολιτείας που αναφέρονται στο παράρτημα VI της πράξεως προσχωρήσεως όπως οι προβλεπόμενες διαπραγματεύσεις για τη σύναψη συμφωνιών, σύμφωνα με έναν από τους τρεις τύπους προσφοράς, αρχίσουν από την 1η Αυγούστου 1973.

Η Κοινότης προσκαλεί συνεπώς εκείνες από τις ανεξάρτητες χώρες της Κοινοπολιτείας που θα αποφασίσουν να διαπραγματευθούν στο πλαίσιο του πρώτου τύπου, να συμμετέχουν παρά το πλευρό των συνδεδεμένων αφρικανικών κρατών και της Μαδαγασκάρης στις διαπραγματεύσεις για τη σύμβαση που θα επακολουθήσει εκείνη που υπεγράφη την 29η Ιουλίου 1969.

3. Αν το Μποτσουάνα, το Λεσόθο ή η Σουαζιλάνδη εκλέξουν έναν από τους δύο πρώτους τύπους προσφοράς:

- πρέπει να εξευρεθούν κατάλληλες λύσεις για τη ρύθμιση ειδικών προβλημάτων που θέτει η ειδική κατάσταση των χωρών αυτών, οι οποίες ανήκουν σε μία τελωνειακή ένωση με μία τρίτη χώρα·

- η Κοινότης πρέπει να απολαύει στην επικράτεια των κρατών αυτών μιας τόσο ευνοϊκής δασμολογικής μεταχειρίσεως όσο εκείνη που εφαρμόζεται από τα κράτη αυτά υπέρ του μάλλον ευνοουμένου τρίτου κράτους·

- οι διατάξεις του εφαρμοζομένου καθεστώτος, και ιδίως οι κανόνες καταγωγής, πρέπει να επιτρέπουν να αποφεύγεται κάθε κίνδυνος εκτροπής του εμπορίου σε βάρος της Κοινότητος που θα προέκυπτε από τη συμμετοχή των κρατών αυτών σε τελωνειακή ένωση με μία τρίτη χώρα.

ΙΙ

1. Όσον αφορά το καθεστώς συνδέσεως που πρέπει να προβλεφθεί κατά τη λήξη της συμβάσεως συνδέσεως που υπεγράφη την 29η Ιουλίου 1969, η Κοινότης είναι έτοιμη να συνεχίσει την πολιτική της συνδέσεως, τόσο έναντι των συνδεδεμένων αφρικανικών κρατών και της Μαδαγασκάρης όσο και έναντι των αναπτυσσομένων ανεξαρτήτων χωρών της Κοινοπολιτείας που θα αποτελέσουν συμβαλλόμενα μέρη της ιδίας συνδέσεως.

2. Η προσχώρηση στην Κοινότητα των νέων Κρατών μελών και η ενδεχομένη επέκταση της πολιτικής συνδέσεως δε θα πρέπει να είναι πηγή εξασθενήσεως των σχέσεων της Κοινότητος με τα συνδεδεμένα αφρικανικά κράτη και τη Μαδαγασκάρη τα οποία είναι συμβαλλόμενα μέρη στη σύμβαση συνδέσεως που υπεγράφη την 29η Ιουλίου 1969.

Οι σχέσεις της Κοινότητος με τα συνδεδεμένα αφρικανικά κράτη και τη Μαδαγασκάρη εξασφαλίζουν υπέρ των κρατών αυτών ένα σύνολο πλεονεκτημάτων και στηρίζονται επί δομών που προσδίδουν στη σύνδεση τον ιδιαίτερό της χαρακτήρα στους τομείς των εμπορικών σχέσεων, της οικονομικής και τεχνικής συνεργασίας και των οργάνων ισότιμης συμμετοχής.

3. Ο στόχος της Κοινότητος κατά την πολιτική της συνδέσεως παραμένει η διατήρηση του κεκτημένου και των βασικών αρχών που υπενθυμίζονται ανωτέρω.

4. Οι όροι της συνδέσεως αυτής, που θα ορισθούν κατά τη διάρκεια της διαπραγματεύσεως που αναφέρεται στο πρώτο μέρος σημείο 2 τρίτο εδάφιο του παρόντος πρωτοκόλλου πρέπει να λαμβάνουν υπόψη κατ’ ανάλογο τρόπο τις ιδιαίτερες οικονομικές συνθήκες που είναι κοινές στις αναπτυσσόμενες ανεξάρτητες χώρες της Κοινοπολιτείας τις ευρισκόμενες στην Αφρική, στον Ινδικό Ωκεανό, στον Ειρηνικό Ωκεανό και στην Καραϊβική καθώς και στα συνδεδεμένα αφρικανικά κράτη και στη Μαδαγασκάρη, την κτηθείσα εμπειρία στο πλαίσιο της συνδέσεως, τις επιθυμίες των συνδεδεμένων κρατών και τις συνέπειες της εφαρμογής του συστήματος των γενικευμένων προτιμήσεων για τα τελευταία αυτά κράτη.

ΙΙΙ

Η Κοινότης θα μεριμνά για τη διασφάλιση των συμφερόντων του συνόλου των χωρών που αναφέρονται στο παρόν πρωτόκολλο, η οικονομία των οποίων εξαρτάται κατά σημαντικό μέρος από την εξαγωγή βασικών προϊόντων και ιδίως ζάχαρης.

Η περίπτωση της ζάχαρης θα ρυθμιστεί στο πλαίσιο αυτό, λαμβάνοντας υπόψη, όσον αφορά την εξαγωγή του προϊόντος αυτού, τη σημασία που έχει για την οικονομία των περισσοτέρων από τις χώρες αυτές, ιδίως δε εκείνων της Κοινοπολιτείας.